Liefde vir God is die mees omvattende en belangrikste gebod. Geen deel van ons tyd, geld of beplanning sal ons s’n bly as ons God werklik liefhet nie. Ons het gees, siel en liggaam van hom ontvang; ons begeertes, wil en hoop word gevorm en gevul met Sy liefde. Laat die heilige Skepper en Verlosser die fokus van ons lewens wees. Niks is belangrik sonder Hom nie. Hy is ‘n jaloerse God wat onverdeelde en algehele liefde vir Hom verwag. Het ons God lief net soos Hy ons liefhet? Hoeveel het ons Hom werklik lief? Het ons Hom emosioneel lief, in gedagte, terwyl ons volkome oor sy Woord nadink sodat ons Sy wil kan ken en dit kan vervul met Sy hulp? Laat ons hele wese God loof vir Sy genade wat ons ‘n nuwe lewe skenk. Laat ons Hom eer in wat ons doen en wat ons nie doen nie, in dankbaarheid vir die vergifnis van ons baie sonde deur die versoening wat ons in Christus Jesus ontvang het. Laat ons Hom loof vir die vreugde, vrede en vertroostende gees wat Hy in ons harte gestort het. Ons liefde is nie voldoende nie. Ons het God nie altyd lief met ons hele hart en siel nie. Daarom het ons die Here se hulp nodig selfs om Hom lief te hê soos ons hoort. Die apostel Paulus wys ons hoe God ons gebede beantwoord, "die liefde van God [is] in ons harte uitgestort deur die Heilige Gees wat aan ons gegee is" (Romeine 5:5b). Ons hemelse Vader het ons Sy eie liefde gegee sodat ons Hom waarlik kan liefhê. Sy liefde vul ons harte soos die Heilige Gees in ons woon.
Die Gees van liefde stel ons in staat om die mense om ons deur die oë van God te sien. Laat ons daarom die genade van Jesus aan hulle wys en Sy reddende liefde vir sondaars verduidelik. Ons sal vir hulle bid en hulle dien as ons hulle werklik liefhet. As ons honger word doen ons alles in ons vermoë om kos te kry. As ons bang is probeer ons vlug. As ons moeg is, dan slaap ons. Net so lei die liefde van Christus ons om honger mense te voed, die terneergedruktes te troos en rus te bied vir die vermoeides. Jesus het mense so liefgehad dat Hy Homself aan hulle gelyk gestel het. Hy het een van ons geword. Hy het ons vooraf gewys dat Hy, die Koning van konings, Sy volgelinge op die oordeelsdag, die volgende sal vra: "Dan sal die Koning vir die wat aan sy regterhand is, sê: Kom, julle geseëndes van my Vader, beërf die koninkryk wat vir julle berei is van die grondlegging van die wêreld af. Want Ek het honger gehad, en julle het My te ete gegee; Ek het dors gehad, en julle het My te drinke gegee; Ek was 'n vreemdeling, en julle het My herberg gegee; Ek was naak, en julle het My geklee; Ek was siek, en julle het My besoek; in die gevangenis was Ek, en julle het na My gekom. Dan sal die regverdiges Hom antwoord en sê: Here, wanneer het ons U honger gesien en gevoed; of dors, en te drinke gegee? En wanneer het ons U 'n vreemdeling gesien, en herberg gegee; of naak, en geklee? En wanneer het ons U siek gesien of in die gevangenis, en na U gekom? En die Koning sal antwoord en vir hulle sê: Voorwaar Ek sê vir julle, vir sover julle dit gedoen het aan een van die geringstes van hierdie broeders van My, het julle dit aan My gedoen" (Matteus 25:34-40).
Jesus kombineer in Sy persoon die liefde van God en die liefde van die mens. As ons Jesus vra, dan sal Hy ons in Sy liefde bevestig sodat ons God sowel as die behoeftiges kan dien. Ons dien, nie om onsself te red nie, maar omdat ons reeds gered is. Ons liefde is nie gebaseer op selfgeregtigheid deur goeie werke soos die Moslems dink nie, maar op wat die verlossing deur Christus Jesus bewerkstellig het.
Die evangelie van verlossing deur ons Here Jesus Christus lei ons om die diepgaande betekenis van die Mosaïese wet te verstaan. Die Tien Gebooie beskerm ons teen selfvernietiging en hou ons gelukkig. Jesus het vir die ryk man gesê, "Maar as jy in die lewe wil ingaan, onderhou die gebooie." Ongetwyfeld sal die nasie wat in God se gebooie wandel en lewe, elke dag die oorvloedige seën ervaar.
As iemand sy lewe ondersoek in die lig van die Tien Gebooie en die klein en groot afgode in sy lewe sien, nadink oor hoe hy die naam van die Here misbruik en die Sabbat ontheilig het, dan sal hy besef dat hy lankal tot die ewige dood veroordeel is deur God. As iemand homself teen die reinheid van Christus meet, dan sal hy verpletter word en dink dat die doel van die wet is om alle mense te vernietig.
Wat het Jesus met die Wet van Moses gedoen? Hy het dit heeltemal vervul op ‘n manier wat niemand kon nie. Hy het nederig en tevrede gebly. Hy het nie toegelaat dat geld hom beheer nie. Hy het Sy Vader altyd verheerlik. Jesus noem die naam van die Vader meer as 168 keer. In die Evangelies is die Vader die enigste fokus van Sy lewe. Die liefde van die Vader en die liefde van die Seun is in eenheid bevestig toe Jesus gesê het, "Glo My dat Ek in die Vader is, en die Vader in My." Die Vader se liefde en heiligheid is geïnkarneer in Jesus wat gesê het, "Hy wat My gesien het, het die Vader gesien."
Jesus het Sy moeder liefgehad en gehoorsaam terwyl Hy by haar was soos die Koran in Soera Maryam 19:32 verduidelik.
Jesus het Sy vyande liefgehad en nie van hulle kwaadgepraat nie, maar die waarheid teenoor hulle gepraat. Hy is nie getroud soos Dawid of Mohammed nie. Hy het saam met sondaar en tollenaars geëet en hulle tot bekering gelei. Hy het nie ‘n perd besit nie en moes ‘n vriend vra om Hom ‘n donkie te leen waarop Hy Jerusalem binnegery het. Hy het ‘n sondelose, heilige lewe in woord en daad gelei. Geen leuen, wellus of bymotiewe het ooit die heiligheid en volmaaktheid van Jesus aangetas nie. Hy het sondeloos gebly, sy vyande en alle mense liefgehad sodat Hy aan hulle gelyk geword het. Hy het geweet Hy sou Sy lewe as losprys vir baie gee. Sy verlossende dood vir alle sondaars beteken die finale vervulling van die wet: “Groter liefde het niemand as dit nie, dat iemand sy lewe vir sy vriende gee" (Johannes 15:13).
Jesus was uit die Heilige Gees van God gebore om die vereistes van die wet namens alle mense te vervul. Hy was gewillig om te sterf as die perfekte Lam van God. Hy neem sonde heeltemal weg; Jesus het die vervulling van die wet geword soos Paulus geskryf het: "Want Christus is die einde van die wet tot geregtigheid vir elkeen wat glo" (Romeine 10:4). Die wet veroordeel niemand wat deur Sy oorwinnende dood gered is nie; hulle is vry van die beperkings van die wet. Hulle het saam met Hom gesterf aan die wet. As die Seun iemand vrymaak, dan is hy inderdaad vry en die oordeel van God beval hom nie. Sy volgelinge is reeds geregverdig en sal blaamloos staan by die oordeel op die laaste dag. Deur slegs een offer het Christus Sy geheiligde volgelinge volkome gemaak.
Diegene wat Christus verwerp sal voor Hom staan op die dag van oordeel en aan die berge sê, “Val op ons en verberg ons vir die aangesig van Hom wat op die troon sit, en vir die toorn van die Lam" (Openbaring 6:16; Lukas 23:30). Wie die regverdiging deur die Lam van God verwerp, bly onder die wet en sal deur die wet geoordeel word.
Loof die Here! Jesus wat die wet vervul het, het Sy dissipels liefgehad en die Goddelike wet in hul gedagtes geskryf en Sy Heilige Gees in hul harte gesit. In hul regverdigheid leef hulle nie sonder die wet nie en ook nie onder die wet nie. Dit is Jesus wat ‘n nuwe wet in die harte van Sy volgelinge geplaas het soos Hy vir hulle gesê het: "'n Nuwe gebod gee Ek julle, dat julle mekaar moet liefhê; soos Ek julle liefgehad het, moet julle ook mekaar liefhê." In hierdie gebod het Jesus die Tien Gebooie opgesom sodat dit verstaan kon word. In Romeine 13:10 skryf Paulus: "Die liefde doen die naaste geen kwaad nie; daarom is die liefde die vervulling van die wet."
As jy hierdie boek sorgvuldig gelees het, dan kan jy maklik die volgende vrae benatwoord. Ons sal bly wees om jou nog ‘n boek te stuur as prys vir jou volharding. Maak asseblief seker jy stuur ons jou volle name en posadres saam met jou antwoorde.
Wat was die straf vir iemand wat sy ouers vervloek het in die middel van die kamp van die kinders van Israel?